**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „SKUODO MIESTO DVIRAČIŲ IR PĖSČIŲJŲ TAKO REMONTAS“ RENGIMUI IR FINANSAVIMUI**

2025 m. spalio 20 d. Nr. T10-216

Skuodas

**1. Parengto sprendimo projekto tikslas ir uždaviniai.**

Projektas „Skuodo miesto dviračių ir pėsčiųjų tako remontas“ (toliau – Projektas) rengiamas finansavimui gauti pagal 2022–2030 metų plėtros programos valdytojos Lietuvos Respublikos susisiekimo ministerijos susisiekimo plėtros programos pažangos priemonę Nr. 10-001-06-01-02 „Skatinti darnų judumą“. Įgyvendinant Projektą numatyta atlikti dviračių ir pėsčiųjų tako, esančio tarp Mokyklos ir Gedimino g. (pridedama schema, žiūrėti 3 objektą), remontą. Tako ilgis 0,18 km.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis savivaldybės funkcijos yra aplinkos kokybės gerinimas ir apsauga, savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas, prie kurių įgyvendinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Vadovaujantis Lietuvos Respublikos susisiekimo ministerijos susisiekimo plėtros programos pažangos priemonės Nr. 10-001-06-01-02 „Skatinti darnų judumą“ aprašo 5.14.4 papunkčiu reikalingas Tarybos sprendimas dėl projekto finansavimo, t. y. dėl nuosavo įnašo savivaldybės biudžeto lėšomis užtikrinimo.

**3.** **Laukiami rezultatai.**

Įrengus reikalingą infrastruktūrą prisidedama prie darnaus judumo plėtros ir saugaus eismo sąlygų, aplinkos kokybės, didinant susisiekimo bevarikliu transportu galimybes, gerinimo, prie miesto viešosios infrastruktūros plėtros, gyvenamosios aplinkos gerinimo.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – apie 96 364 Eur. Finansavimo intensyvumas – 85 proc. tinkamų projekto išlaidų, tai sudaro 81 909 Eur, kita dalis – 14 455 Eur bus finansuojama savivaldybės biudžeto lėšomis.

**5. Sprendimo projekto autorius ir (ar) autorių grupė.**

Rengėja ir pranešėja – Strateginio planavimo ir projektų valdymo skyriaus vedėja Rasa Andriekienė.

Į posėdį kviesti Statybos, investicijų ir turto valdymo skyriaus vedėją Vygintą Pitrėną.